देश में Omicron केस की रफ्तार तेज, PM मोदी आज करेंगे राज्यों के साथ बैठक
पीएम मोदी की यह बैठक ऐसे समय हो रही है, जब केंद्र ने राज्यों को अलर्ट पर रहने और संक्रमण रोकने के लिए जरूरी कदम उठाने की सलाह दी है। पिछले 20 दिनों में जिस तरह ओमिक्रॉन के मरीज 110 गुना हुए हैं ये वाकई खतरे की घंटी है।
नई दिल्ली: देश में बढ़ते ओमिक्रॉन के मामलों के बीच प्रधानमंत्री नरेंद्र मोदी आज देश में कोविड-19 से संबंधित स्थिति की समीक्षा बैठक करेंगे। इस बैठक में पीएम मोदी सभी राज्यों के साथ मौजूदा हालात और रोकथाम के उपायों पर चर्चा करेंगे। पिछले 20 दिनों में जिस तरह ओमिक्रॉन के मरीज 110 गुना हुए हैं ये वाकई खतरे की घंटी है। अब तक ओमिक्रॉन देश के 17 राज्यों में फैल चुका है।हरियाणा, उत्तराखंड और लद्दाख ये तीन नए राज्य हैं, जहां ओमिक्रॉन के नए मरीज सामने आए हैं। इन सभी 17 राज्यों में ओमिक्रॉन के 268 केस हो चुके हैं। इसे देखते हुए कई राज्यों में क्रिसमस से लेकर नए साल के जश्न पर पाबंदी लगा दी गई है। कई राज्यों में रेस्टोरेंट से लेकर सिनेमाघरों तक लोगों की एंट्री सीमित कर दी गई है। पीएम मोदी की यह बैठक ऐसे समय हो रही है, जब केंद्र ने राज्यों को अलर्ट पर रहने और संक्रमण रोकने के लिए जरूरी कदम उठाने की सलाह दी है।केंद्र ने कहा है कि नया कोविड वैरिएंट ओमिक्रॉन डेल्टा वैरिएंट की तुलना में तीन गुना अधिक तेजी से फैलने में सक्षम है। केंद्र ने राज्यों से कहा है कि वे कोविड-19 से प्रभावित आबादी के उभरते आंकड़ों, भौगोलिक फैलाव, अस्पताल के बुनियादी ढांचे और इसके उपयोग, जनशक्ति, कंटेनमेंट जोन को अधिसूचित करने और जिला स्तर पर कंटेनमेंट जोन की परिधि को लागू करने की समीक्षा करें। केंद्र ने राज्यों को एक रणनीति तैयार करने को भी कहा है जो यह सुनिश्चित कर सके कि संक्रमण अन्य हिस्सों में फैलने से पहले स्थानीय स्तर पर ही निहित हो।ओमिक्रॉन के खतरे के बीच, राज्यों से कहा गया है कि वे वॉर रूम्स को सक्रिय करें और सभी रुझानों और उछाल का विश्लेषण करते रहें, चाहे मामले कितने भी छोटे स्तर पर क्यों न हो। इसके अलावा केंद्र ने जिला या स्थानीय स्तर पर सक्रिय उपाय करते रहने पर भी जोर दिया है।